
ЗАПИСНИК
о раду 92. седнице Oпштинског већа општине Топола, одржане дана 23.07.2026. године (четвртак), са почетком у 1020  часова у скупштинској сали општине Топола.

Седници присуствују:

· Јасна Вуковић, председник Опшинског већа,
· Чланови Општинског већа: Момчило Васиљевић, Данијела Дамњановић, Саша Обрадовић и др Горан Ђорђевић,
· Милена Симић, општински правобранилац,
· Ђорђе Глигоријевић, секретар Скупштине општине,
· Jасна Миљковић, руководилац Одељења за буџет, финансије, привреду и друштвене делатности,
· Мирјана Ћирић, саветник за послове јавних набавки,
· Радослав Матић, саветник за послове за пољопривреду, шумарство, водопривреду и туризам,
· Весна Павловић Костић, саветник за послове саобраћаја,
· Маријана Вујичић, в.д.директор ЈКСП „Топола“ Топола,
· Данијела Николић, директор СШ „Краљ Петар I“ Топола,

· Владан Вујадиновић, секретар Спорстког савеза општине Топола,
Записник води Љиљана Милетић, радник Општинске управе општине Топола.

Седницом Општинског већа председава Јасна Вуковић, председник Општинског већа.
Председавајућа је поздравила све присутне, констатовала да постоји кворум за рад и одлучивање и отворила 92. седницу Општинског већа.
Председавајућа: моја заменица је на годишњем одмору, није данас са нама, а непосредно пред седницу сам разговарала са њом и она је инсистирала да се предложена 5. тачка - Разматрање захтева Средње школе „Краљ Петар I“ Топола за додатна средства, која се односи на набавку пумпи и на осигурање, скине са дневног реда, јер жели да буде присутна када се буде дискутовало о истој и да постави одређена питања директорки. Ако Веће донесе одлуку о томе да скидамо ту тачку, ја се унапред извињавам директорки зато што јој нисмо на време јавили да не долази. 
Са 3 гласа „за“, 1 гласом „уздржан“ (Јасна Вуковић) и 2 гласа „против“ (Данијела Дамњановић и Момчило Васиљевић), усвојен је предлог за измену дневног реда, односно да се предложена 5. тачка - Разматрање захтева Средње школе „Краљ Петар I“ Топола за додатна средства скине са дневног реда.

Једногласно је у целости усвојен
Д Н Е В Н И   Р Е Д
1. Разматрање Прве измене Програма ЈКСП „Топола“ Топола о одржавања путева и улица на територији општине Топола за 2026. годину,
2. Разматрање ургенције и захтева Медијске заједнице Србије за хитно окончање и објављивање документације у поступку конкурса за суфинансирање пројеката производње медијских садржаја у 2026. години,
3. Разматрање захтева председника општине Топола за поверавање управљања системом јавних електричних бицикала,
4. Разматрање захтева саветника за послове јавних набавки за обезбеђивање средстава за израду пројекта линијског приградског превоза путника на територији општине Топола,
5. Разматрање молбе председника Спортског савеза општине Топола за додељивање адекватног простора за канцеларију савеза,
6. Разматрање молбе Младеновић Радисава из Загорице за ангажовање механизације ради разастирања камена на постојећем путу,
7. Разматрање понуде Добриле Громовић, Маријане Живановић и Далиборке Миљковић за продају пољопривредног земљишта по основу права прече куповине,
8. Разматрање појединачних захтева за лечење:

· Миливојевић Светомир из Крћевца,

· Кузмић Гордана из Јунковца,

· Комненовић Бранка из Божурње,

· Павловић Марко из Тополе,

· Ивановић Славка из Крћевца,

· Мирковић Санда из Шума,

· Јевтић Душан из Тополе,

· Кузмановић Милица из Божурње,

· Стевановић Гордана из Наталинаца,

· Ђоковић Весна из Доње Шаторње,

· Прокић Предраг из Доње Шаторње,

9. Разно.

Прва тачка дневног реда- Разматрање Прве измене Програма ЈКСП „Топола“ Топола о одржавања путева и улица на територији општине Топола за 2026. годину
Председавајућа: ми смо већ на дневном реду Већа и на Скупштини имали Програм о одржавању путева и улица. С обзиром да смо ребалансом скинули одређена средства, ЈКСП је морао да прилагоди свој Програм финансијској ситуацији у којој се нашао и пред нама је та измена Програма. 
Маријана Вујичић: буџетом општине Топола се планирају за средства за одржавање путева и улица. На основу буџета, ми онда радимо овај Програм одржавања путева и улица, који усваја Општисноко веће и након тога се ми њега придржавамо. Ми смо већ то урадили са иницијалним буџетом, са средствима која су била планирана. Обзиром да су ребалансом буџета средства коригована и смањена, било је потребно да овај Програм прилагодимо тим финансијским средствима. Других измена није било.
Данијела Дамњановић: шта се дешава са услугама одношења смећа са сеоског подручја?

Маријана Вујичић: ми смо навелико на терену. Радимо уцртавање рута и потез катастарских парцела, како би оформили базу података. Покушали смо да то убрзамо и обратили смо се локалној пореској управи да нам помогне, да нам дају податке корисника, да би нам то била нека иницијална база, па онда ми у ходу да преправљамо, да нам буде брже. Добили смо одговор да законски они не могу да нам дају ту базу података. Послали смо и mail претходним колегама из А.С.А.-е, ја сам чак и била спремна на неку ако треба и надокнаду да би нам дали базу података, сматрајући да ће нам се то временски исплатити, да можемо иницијално што пре да кренемо. Међутим, они су нам одговорили да не могу да нам дају базу података, тако да је то све остало на нама. Колеге су свакодневно на терену. Пролази екипа која цртава рупе, друга екипа одмах тог дана вади катастарске парцеле из Катастра, а трећа вади власнике тих катастарских парцела. Траје дуго. Успели смо да одрадимо само Горњу Јасеницу,Крћевац, Белосавце, Маскар, што се тиче рута и данас су у Рајковцу и Загорици. Што се тиче катастарских парцела, завршили смо Горњу Јасеницу и сад смо у Доњој Шаторњи. Уопште не могу да проценим кад ћемо да завршимо. Ја сам мислила да ће то ићи брже, надајући се да ћемо добити податке и да онда их само у ходу преправљамо. Мислила сам да ћемо можда моћи из општине, да кад пошаљемо катастарске парцеле, да они траже из Катастра да нам они од‌једанпут дају нпр. 300 комада, колико има Шаторња у једном делу, међутим нисмо успели. Већ више од месец дана то радимо. Надала сам се да ћемо кренути 1. септембра, али то иде јако споро. Не можемо да кренемо упоредо, зато што немамо приходе да покријемо те трошкове, посебно сад кад су смањене ове позиције. Потребно је негде око 2.000.000,00 динара на месечном нивоу. Идеја је била првобитна да видимо да ли можемо да одвојимо нека средства из буџета, да ми кренемо са радом и онда те основне трошкове горива и запослених да покријемо из наплате. Средства нећемо имати тог момента кад кренемо, али већ наредног месеца ће се имати. Биће то све тешко, али морамо да имамо нешто иницијално. 

Председавајућа: мислим да огроман је то посао, можда је само требало кренути са тим раније, да се не чека да се све ово друго заврши, па да се крене. 
Радослав Станковић: да ли постоји нека могућност кредитирања, да се покрију ти трошкови у старту?
Маријана Вујичић: најбржи начин је определити средства буџетом за те трошкове. Ми да радимо, а практично општина онда финансира ту услугу. Тренутно имамо смећаре, а раднике немамо. Нисмо их примили још увек, јер немамо како да их платимо, али имамо на чекању људе који су заинтересовани да раде. Немамо контејнере, јер смо се базирали на канте, односно имамо нешто и могли би да их поставимо код установа. Највећи проблем је финансијски, у смислу да нам требају средства да можемо да покријемо трошак. С обзиром да нисмо могли да определимо средства кроз буџет, морамо да се базирамо сами на себе и на ту базу података. 

Јасна Миљковић: за сада не постоји могућност да обезбедимо та средства, због лимитираног обима буџета. Смањења су дотицала буквално сваки програм. 
Маријана Вујичић: смањена је и позиција која је покривала трошкове од тренутне цене воде до те економске цене, тако да смо ми већ у старту на губитку, што се тога тиче. Не повећавамо цену, а овамо смо смањили позицију и немамо простора да покријемо тај трошак, тако да је стварно превелики ризик ући у ову услугу изношења смећа, а да немамо да покријемо трошкове.
Председавајућа: општина је у већем проблему, јер смо ми на свим позицијама у минусу и ликвидност нам је угрожена. Поједине обавезе смо морали да анексирамо, да би плаћања ишла у наредној години. Морамо детаљно да размишљамо о свему. Уопште није завидна ситуација. Ми смо имали лагодније решење. Да смо подржали концесију, већ бисмо годину дана имали услугу. Сад хоћемо наврат-нанос и да улазимо у нешто што је мимо закона, а то не можемо. Предлажем да се изјаснимо о измени Програма ЈКСП, да би могли да раде, јер имају већ налоге које смо ми овде усвојили, па треба да их они реализују.
После завршене дискусије, једногласно је донета Прва измена Програма ЈКСП „Топола“ Топола о одржавања путева и улица на територији општине Топола за 2026. годину, као у материјалу.

Друга тачка дневног реда- Разматрање ургенције и захтева Медијске заједнице Србије за хитно окончање и објављивање документације у поступку конкурса за суфинансирање пројеката производње медијских садржаја у 2026. години
Председавајућа: сви се сећате нашег телефонског Већа када нисмо дали сагласност за распоред средстава који је Комисија оформљена од новинара из читаве Србије дала и распоредила. Ми смо по вашој жељи, гласању, вратили Комисији, са образложењем да они размотре то поново. Нама је стигла опомена да ће нас тужити, јер да бисмо тражили поновно разматрање морамо да укажемо на законски пропуст који је комисија учинила при расподели. Пошто они нису направили законски пропуст, ми кршимо закон тиме што смо им вратили то на разматрање. Такође, ићи ће и друга тужба за нарушавање угледа, јер су они сви квалификовани. Мира је разговарала са њима, пошто је иначе имала комуникацију око расписивања јавне набавке и осталог и оно што је Мира мени пренела, а може да и своје импресије каже, какве је све увреде претрпела, једино решење је, јер су нам сви рокови истекли, ми смо једина општина у Србији која ово није усвојила и сви ће медији да јурну на нас, притом ми кршимо закон, јер нас закон Републике Србије обавезује да одређени новац определимо медијским кућама, да исправимо ону брљотину коју смо направили. 

Мирјана Ћирић: по Закону о јавном информисању локалне самоуправе су у обавези да расподеле тај неки новац за медијске пројекте. То се процедурално спроводи преко ЈИС портала. Све је било у реду. Док се достављају пројекти, чланови медијских удружења достављају предлоге за чланове Комисије, код нас је било троје, који су били са највећим бројем бодова. Систем све то сам рангира. Ми лично, нити ја, нити било ко одавде, нема ништа са тим ко су чланови Комисије. Те паре које ми определимо у буџету општине Топола могу да оду медијима који су нпр. у Врању, Нишу, Суботици, могу да не добију наше медијске куће ништа. Имали смо ту срећу да су људи били врло коректни, сарадљиви. Прегледали су пројекте и десила нам се да кажем и срећа, да су малтене сви медији из околине и наши људи. Ако се деси да се процедурално нешто погреши у самом поступку додале средстава или Комисија при примени тих критеријума који су описани у Правилнику о додели средстава, у том случају можемо да ми одавде вратимо на измену. Ми смо донели закључак да се враћа на поновно одлучивање, без адекватног образложења. Звала сам Министарство информисања, да видим како да поступам. Рекли су да мејлом пошаљем, уз образложење, што сам и урадила, али нико се није оглашавао. Ја сам онда узела телефон да их позовем. Нема шта ми нису рекли. Да су предали адвокатима, да ће тужити за увреду части, да ово нико у Србији није урадио. Мора да постоји адекватно образложење где су они погрешили, па да они онда разматрају своју грешку и да исправе. Међутим, немамо образложење, они нису нигде погрешили. Било је врло непријатно. Рекли су да их уопште не занима то што смо послали и да се неће оглашавати, нити су у обавези. Ми смо пробили онај рок од 90 дана од дана расписивања конкурса и ту смо направили прекршај. Сада се укључују ту и медији други, медијска заједница Србије и то иде на све већи ниво. Ово у Србији није било, то су ми рекли у Министарству информисања. Једино како можемо да се извучемо из овога је да сада изменимо тај закључак и да прихватимо предлог Комисије, јер немамо адекватне аргументе да је Комисија погрешила или да смо негде погрешили у процедури.
Данијела Дамњановић: зашто је скоро 50% буџета од 4.000.000,00 дато Предрагу Филиповићу и Дејану Петровићу, односно 1.625.000,00 динара? Ја хоћу да ово оде на виши ниво, инсистираћу на томе. Та Комисија, која овде има 10 медија, дала је за три медија средства. Ја се не слажем са Комисијом. Да ли су они стручни, па да сваке године за један те исти пројекат дају новац, где је измењена само једна просто проширена реченица? По мени, расподела није ОК-еј и нећу да дам сагласност за ово. Молим те, Миро, само да ми одштампаш мејл који су ти послала. Свакако ћу ово проверити у Министарству.
Председавајућа: Комисија оцењује квалитет написаних пројеката и она је одговорна за расподелу средстава. Све те примедбе можда стоје, али ми нисмо стручна комисија која је власна и нисмо могли ми да бирамо Комисију. 
Др Горан Ђорђевић: Погледао сам ово на сајту за Аранђеловац и од 40.000.000,00 ниједан једини медиј са стране динара добио није. И мени је било исто криво што немамо ми више наших медија, али Комисија је оцењивала пројекте, а не медијске куће. Овде смо ми прекршили закон. Слажем се, погрешили смо. Ми немамо ниједан ваљани аргумент. 
Председавајућа: стручна комисија је дала своје мишљење. Вратили смо предлог Комисије, без реалних аргумената, аргумент је био „не свиђа ми се“, што законски не пије воду и једина шанса да се из свега овога извучемо, а сви рокови су прошли, дали су нам последњу шансу да исправимо брљотину коју смо направили, да њихове предлоге овог пута прихватимо, дамо сагласност на њих и да се ово заврши на овоме, да не доживимо даље етикетирање и медијску хајку.

После завршене дискусије, на основу 4 гласа „за“, 1 гласа „против“ (Данијела Дамњановић) и 1 гласа „уздржан“ (Радослав Станковић), донета је Одлука о расподели средстава за суфинансирање пројеката којима се остварује јавни интерес у области јавног информисања у 2026. години, у износу од 3.800.000,00 динара и за суфинансирање пројеката путем појединачних давања у износу од 200.000,00 динара, као што је предложено. 
Трећа тачка дневног реда- Разматрање захтева председника општине Топола за поверавање управљања системом јавних електричних бицикала
Председавајућа: овај пројекат je доведен до краја. Идеја је да туристи који дођу могу из ове тзв. пешачке зоне да електричним бициклама у обилазак Тополе. На Опленцу је друга базна станица, где се такође може оставити тај бицикл који се изнајми или да се допуни. Првобитно смо планирали да овде на оном пулту када се уђе у општину, буде особа која ће да издаје практично те електричне бицикле, али је боље да дамо Туристичкој, с обзиром да они раде по читав дан, а и ово је углавном туристичка прича. Предлог је да им дамо на надлежност и коришћење, а доћи ће вероватно на наредном Већу услови под којим ће радити, цена, ко ће тачно да ради, од кад до кад ће да се врши услуга. 
Мирјана Ћирић: битно је да одредимо лице које ће радити издавање бицикала, јер ће оно бити наведено у уговору који ћемо сада направити између Туристичке организације и самог корисника који закупљује бициклу на сат, два, три. Такође, да бисмо направили уговор између Општине и Туристичке о управљању самим системом, морамо да знамо период када систем ради, нпр. летњи период или рецимо од 1. марта до 31. октобра, у складу са временским приликама. Неко мора свакодневно да се бави тиме у лимитираном периоду. Урадила сам испитивање тржишта за израду флајера и једне велике табле на којој ће стајати упутство. Људи који раде припрему за штампу ми траже име, контакт особе, mail. 
Председавајућа: у реду је период, али да не лицитирамо ми са особама које ће да се задужују. Можда је најбоље да нам директорка да предлог. Не бих да сад ја одавде одређујем ко ће да ради доле, а и раде у сменама и они сигурно имају неки службени телефон на који се сви јављају.

Мирјана Ћирић: ја сам била директор Туристичке и из сопственог искуства могу да кажем да када је официјални телефон у питању, нико неће на њега да се јави и то неће да функционише. Мора да се да овлашћење једној особи, јер је то њен задатак, да припреми уговор, да упути особу како се бицикл ставља у функцију, да наплати. Мора да буде особа. Извођач ми је рекао да на мобилни телефон особе која је задужена за то иде мониторинг и видео надзор. Можда би сада требали да одредимо и цену.
Милена Симић: бесмислено је закључивати уговор на бесплатно коришћење. 
Председавајућа: ја јесам за то да ми дамо неки пробни период, недељу, 10 дана, да буде промо, али мора да има цену коришћења, да би било исплативо.

Јасна Миљковић: мало само проверавала ове цене на сајту. У неким градовима нпр. 30 минута је 50.-100,00 динара, један сат 100.-200,00 динара, постоји дневна претплата 500.-1.000,00 динара и месечна претплата 600.-1.000,00 динара. Цене су углавном приближне. Негде је и бесплатно за првих пола сата, а после се наплаћује 0.5-2 €/h, у зависности од града. Можемо и ми да одредимо цене за ове сатнице. Када су у питању цене, та средства би представљала јавни приход буџета општине Топола и предлог овог ценовника морао би да иде на Скупштину. Таква је процедура. Предлог је да пола сата буде 100,00 динара, један сат 200,00 динара, а дневна 800,00 динара. 
Милена Симић: у уговору ће да стоји да бициклу мора да врати када се истроши, јер се пуне на бази. Сама батерија бицикле траје 90 минута. 
Мирјана Ћирић: биће две базне станице, у пешачкој зони и на Опленцу и свако може да допуни батерију бицикла и да настави да се вози, а окретањем педала се продужава време трајања батерије. Свака бицикла има картицу за праћење, тако да и ако се испразни, увек може да се зна локација где се налази. 
Председавајућа: предлажем да дамо на коришћење Туристичкој организацији, да период коришћења буде 1.3.-31.10., у складу са временским условима и техничким могућностима, да цена буде као што је Јасна предложила, а да рецимо прве две недеље буде бесплатно, док се људи мало уштосе, односно док се не усвоји Ценовник. Сматрам да је ово добро и за мештане и за оне који дођу да посете Тополу. 
Радослав Станковић: овде има много отворених питања, тако да ћу ја бити уздржан.

После завршене дискусије, на основу 5 гласова „за“ и 1 гласа „уздржан“ (Радослав Станковић), донет је Закључак којим се поверава Туристичкој организацији „Опленац“ Топола управљање системом јавних електричних бицикала чији је носилац и власник Општина Топола, а управљање системом подразумева организацију коришћења, издавање бицикала корисницима, наплату услуге изнајмљивања, вођење евиденција, као и предузимање других активности неопходних за функционисање система, при чему ће се систем јавних електричних бицикала користити у периоду од 01. марта до 31. октобра текуће године, у зависности од временских услова и техничких могућности за безбедно коришћење система, са предлогом да цене коришћења јавних електричних бицикала буду утврђене посебним актом – ценовником, који ће Општинско веће општине Топола предложити Скупштини општине Топола ради давања сагласности, и то: коришћење у трајању од 30 минута – 100,00 динара; коришћење у трајању од 1 часа – 200,00 динара и дневно коришћење – 800,00 динара и овлашћује председник општине Топола да са Туристичком организацијом „Опленац“ Топола закључи уговор о поверавању управљања системом јавних електричних бицикала, којим ће се ближе уредити међусобна права, обавезе и одговорности уговорних страна.

Четврта тачка дневног реда- Разматрање захтева саветника за послове јавних набавки за обезбеђивање средстава за израду пројекта линијског приградског превоза путника на територији општине Топола 
Мирјана Ћирић: нама се 18. октобра окончава уговор о јавном линијском приградском превозу путника и ми до тада морамо да одаберемо новог приватног партнера који ће вршити линијски приградски превоз. Закон о јавном приватном партнерству не дозвољава анексирање, тако да смо ми већ мало у проблему са временом. То је требало покренути раније. Процедура јавног давања концесије или јавног приватног партнерства креће са израдом пројекта, пројекат иде на мишљење Комисији за јавно приватно партнерство и када она да позитивно мишљење, иде на нашу Скупштину на усвајање и након тога се спроводи тендер, чији је рок за доставу понуда минимум 60 дана итд. Ми имамо мустру прошлог пројекта која би требала да се ажурира. Ја пратим рад кућа која се баве тим израдама пројеката и видим да су они сада свашта нешто ту додали. Углавном, да бисмо ми добили брзо то мишљење и тај пројекат, потребно је да ангажујемо кућу која ће га израдити и „мало прогурати“ за три дана. То је могуће. Ја сам већ контактирала и органе власти Републике Србије који дају мишљење итд. Центар за менаџмент јавних набавки, као једна од водећих организација у Србији за јавне набавке и јавно приватна партнерства, је доставио понуду. Слала сам још неким кућама које се баве истим послом, а ово је најповољнија понуда, 990.000,00 без пдв-а, да ураде то за седам дана и да ми добијемо мишљење за три дана, што значи да бих ја већ до 5. августа могла да распишем тендер. Ако будемо радили сами, то ће да траје ко зна докле. За последњи пројекат који смо радили сами, враћали су ме две године и имала сам шест допуна пројекта. Постоји шаблон неки који мора да се поштује да би све било брзо и ефикасно, а ми нисмо у ситуацији баш много да бирамо, јер нам је време већ истекло.
Председавајућа: ми да платимо пројекат, морамо па морамо. Да радимо сами, процедура траје и на крају кад пошаљемо Министарству да нам да сагласност, та сагласност може да стоји у фиоци месец, два, пет месеци, а нама се жури. Не смемо да дозволимо да нам крене школска година, а да у октобру немамо превоз за ђаке. Ово је опет последњи воз који хватамо. Ово су само опште ствари, а дефинисање услова за јавни позив за извођача, то ће тек да дође. Најбрже могуће је ово како је Мира предложила, па предлажем да дамо „зелено светло“, да пробамо да се уклопимо, ако стигнемо за август и септембар да распишемо јавну набавку. Да да Бог да нам се јави још неко, сем „Јањушевића“, да можемо у октобру да закључимо уговор и да имамо коректног превозника. Јањушевић је малтене једини на тржишту и онда кад се јави тај један, ти немаш куд. Неформално смо причале и са Мирковићем о неком унапређењу тог саобраћаја, али он не може да се уклопи у изноз који ми можемо месечно да платимо, тако да од тог унапређења нема ништа. 
Мирјана Ћирић: `21. године јавила се фирма из Неготина, чији је власник врло онако сумњиве репутације и са својим бизнисом и са свом том причом, који је хтео да вози овде. Јавила се „Ласта“, а сви знамо ко је „Ласта“. „Ласта“ је била за нијансу скупља. По Закону о јавном приватном партнерству мора да се достави оригинал банковска гаранција за озбиљност понуде и ја сам одбила фирму из Неготина, јер је он мени доставио драфт, а то не може, да не причамо да није доставио ни доказ о поседовању тражене опреме и он се жалио. То је био сценарио невероватан. На крају су ми обуставили цео поступак. Надајмо се да ћемо имати превозника ове године. Сви су овде возили. И „Интертурс“ и „Вуловић транспорт“, ја не знам ко није, по годину дана и онда  оду. Нико није хтео мали број путника. Велика је путна мрежа, велики су трошкови, девет возача, девет возила, мало путника. Зато смо ми 2021. године и променили концепт. Више није наплата од корисника, него је плаћање из буџета по гаженом километру. јер је морало тако. По Закону о комуналним делатностима, Општина је дужна да обезбеди превоз.
Радослав Станковић: ја сам се бавио тим послом. Топола је врло незгодна, јер има зракасто распоређену путну мрежу. Аранђеловац са две линије може да повеже 80% популације за превоз, а ми са седам-осам аутобуса не можемо да повежемо тих 80% људи.
Јасна Миљковић: иако је у питању јавно приватно партнерство за превоз, опет су у питању дупли трошкови за буџет. Колико је отишло „Јањушевићу“ на годишњем нивоу, толико је отишло на накнаде запосленима за одлазак и долазак на посао, иако је превоз бесплатан. За израду овог пројекта средства ће се обезбедити стварањем билансног простора.
После завршене дискусије, једногласно је донет Закључак којим се прихвата захтев саветника за послове јавних набавки за средства за потребе израде пројекта јавно – приватног партнерства за поверавање обављања комуналне делатности линијског приградског превоза путника на територији општине Топола, у укупном износу од 1.188.0000,00 динара са пдв-ом, а средства ће се обезбедити стварањем билансног простора у оквиру Одлуке о буџету општине Топола за 2026. годину.
Пета тачка дневног реда- Разматрање молбе председника Спортског савеза општине Топола за додељивање адекватног простора за канцеларију савеза
Владан Вујадиновић: у петак је одржана редовна изборна седница Скупштине Спортског савеза и изабрано је ново руководство. Нови председник је Иван Дамњановић, који је нажалост данас одсутан, због редовне лекарске контроле. Већ приликом предаје кандидатуре нови председник, који је био једини кандидат, ја тада видео у којим просторијама ми фактички функционишемо. То је просторија од можда 10 m2, у којој постоје два стола и где поред мене, седи још једно лице. 2021. године, кад је поново заживео рад Спортског савеза, ми смо упутили један овакав исти захтев, добили адекватну просторију у „баракама“, где је некад био директор Пореске управе. Међутим, те године у мају су били избори, а већ у лето дошло је до суше и појаве неких епидемија и формиран је Штаб за ванредне ситуације који је морао да добије адекватан простор. Одузет нам је тај простор и од тог тренутка, ми смо шетали у туђе канцеларије. И председница општине је упозната са овим. Покушава се да се нађе било какав простор, а она канцеларија поред нас је неко од решења.
Председавајућа: та канцеларија је одлуком Већа дата на коришћење већницима, јер су већници тражили простор који им је потребан за рад и примање странака, тако да је та канцеларија званично заузета. На већницима је ако желе да се те канцеларије одрекну и да је уступе Спортском савезу, па да ми можемо да изменимо тај закључак Већа. Иначе, ми у овом тренутку слободних канцеларија немамо. То је једино решење ако желимо да изађемо у сусрет.

Јасна Миљковић: за оваква заузеће мора да се обрачуна одређена, чисто симболична накнада, па би одељење за урбанизам требало да се задужи да сачини уговор о закупу са Спортским савезом, у складу са прописима.
Пошто дискусије није било, једногласно су донет Закључак којим се даје сагласност да се Спортском савезу општине Топола, омогући коришћење просторије у згради Општине Топола у улици Принца Томислава Карађорђевића број 2, канцеларија нумерисана бројем 7, ради реализације својих активности; задужује се Одељење за комуналне делатности, грађевинско – урбанистичке, имовинско – правне и послове евиденције и управљања имовином Топола да сачини уговор о закупу наведених просторија, у складу са важећим прописима и чланом 12. став 7. Уредбе о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда и овлашћује се председник општине Топола да у име Општине Топола потпише уговор о закупу и друга неопходна акта ради реализације овог закључка.

Шеста тачка дневног реда- Разматрање молбе Младеновић Радисава из Загорице за ангажовање механизације ради разастирања камена на постојећем путу
Председавајућа: овим смо се бавили на прошлом Већу. Г. Младеновић је доставио исправљен захтев, са адекватном, правом катастарском парцелом и тражи ангажовање механизације, ради разастирања камена на постојећем путу. Пошто је то камен који је из донације одвежен на тај пут и нема везе са Већем, није испоштована она регуларна процедура, да се поднесе захтев, па да Весна изађе на терен и да да своје мишљење, па онда да ми одлучујемо о томе. Несувисло је да ми опредељујемо било шта за нешто у чему учествовали нисмо. Да бисмо утврдили да ли је пут наш, прошли пут сте слушали, ми би морали да ангажујемо геометра, а то би нас коштало неколико стотина евра, а онда додатно да утрошимо новац на механизацију, а онда би сигурно и сви остали, односно МЗ које су добиле камен као донацију, тражиле рад механизације. Ми радимо процедурално, како треба, а ако удовољимо тим захтевима, онда ми нећемо имати ресурсе да их шаљемо по закључцима које смо ми овде донели. У уговору о тој донацији пише да су грађани који примају донацију у обавези да се сами постарају да разастру камен. Пошто су прихватили донацију камена са том клаузулом, треба сами и да га разастиру. 

После завршене дискусије, једногласно је одлучено да се Младеновић Радисаву из Загорице, у вези захтева  за ангажовање механизације ради разастирања камена на постојећем путу, упути Обавештење да Општинско веће није у могућности да удовољи његовом захтеву, из разлога што је уговором о донацији камена месним заједницама дефинисано да мештани МЗ имају обавезу да сами разастру дониран камен.
Седма тачка дневног реда- Разматрање понуде Добриле Громовић, Маријане Живановић и Далиборке Миљковић за продају пољопривредног земљишта по основу права прече куповине
Ђорђе Глигоријевић: стандардна је прича. Општина не може да буде власник пољопривредног земљишта, а именованима је потребан наш документ, да би они наставили процедуру даље. Само треба да се изјасните да општина није заинтересована да буде власник, с обзиром да и не постоји законски основ.
После завршене дискусије, једногласно је донет Закључак Општина Топола није заинтересована за откуп пољопривредног земљишта, односно кп. бр. 2860 уписане у ЛН КО Јунковац, њива 2. класе (1672 m2) и њива 3. класе (12828 m2); к.п. бр. 2394 уписане у ЛН КО Шуме, њива 2. класе (6841 m2), њива 3. класе (9705 m2), к.п. бр. 2391 уписане у ЛН КО Шуме, њива 2. класе (4760 m2); к.п. бр. 955 уписане у ЛН КО Наталинци, њива треће класе (2942 m2), к.п. бр. 956 уписане у ЛН КО Наталинци, њива треће класе (3228 m2), к.п. бр. 960 уписане у ЛН КО Наталинци, њива треће класе (3159 m2), к.п. бр. 973/1 уписане у ЛН КО Наталинци, њива друге класе (1830 m2), к.п. бр. 974 уписане у ЛН КО Наталинци, њива треће класе (1582 m2), к.п. бр. 975 уписане у ЛН КО Наталинци, њива треће класе (2000 m2), к.п. бр. 976 уписане у ЛН КО Наталинци, њива треће класе (1280 m2), к.п. бр. 957 уписане у ЛН КО Наталинци, њива треће класе (5505 m2 - 2664 m2 припада власнику, а остатак је у државној својини) из разлога што пољопривредно земљиште, које је предмет достављене понуде, може бити искључиво у јавној својини Републике Србије.

Осма тачка дневног реда- Разматрање појединачних финансијских захтева за лечење
Јасна Миљковић: нико од подносиоца захтева није добио једнократну финансијску помоћ од општине у последњих шест месеци.

Др Горан Ђорђевић је укратко појаснио медицинску документацију по свим појединачним захтевима. 

После краће дискусије, једногласно су појединачно донети Закључци да Центар за социјални рад „Сава Илић“ Аранђеловац – Одељење у Тополи преиспита могућност да се именованима одобри финансијска помоћ у износу од по 5.000,00 динара за лечење, из разлога што су се именовани нашли у стању социјалне потребе:

· Миливојевић Светомир из Крћевца,

· Кузмић Гордана из Јунковца,

· Комненовић Бранка из Божурње,

· Павловић Марко из Тополе,

· Ивановић Славка из Крћевца,

· Јевтић Душан из Тополе,

· Стевановић Гордана из Наталинаца,

· Ђоковић Весна из Доње Шаторње,

· Прокић Предраг из Доње Шаторње.
Једногласно је одлучено да се одбију захтеви Мирковић Санде из Шума и Кузмановић Милице из Божурње, као неосновани.

Девета тачка дневног реда- Разно
Пошто је исцрпљен дневни ред, седница је закључена у 1135  часова.

Записничар

